კოქტეილის ქოლგა

კოქტეილის ქოლგა ― პატარა ქოლგა, რომელიც დამზადებულია ქაღალდის, მუყაოსა და ხის ჩხირისგან. ის ხშირად ასოცირდება ტროპიკულ სასმელებთან და ტიკის ბარებთან და გამოიყენება, როგორც კოქტეილების დეკორაცია. მსგავს ქოლგებს ხშირად ვხვდებით დესერტებშიც. 

 აღწერა 
ქოლგა დამზადებულია ქაღალდისგან და გასდევს თხელი მავთულები, რომლებიც უზრუნველყოფენ მოქნილობას. დეკორაცია ზუსტად ისე იხურება, როგორც ჩვეულებრივი ქოლგა და დამზადებულია ჩინეთიდან, ინდოეთიდან ან იაპონიიდან ჩამოტანილი გადამუშავებული ქაღალდისგან. შედეგად, საბოლოო პროდუქტს სხვადასხვანაირი ფორმა აქვს და წააგავს იმ ქვეყანაში გავრცელებულ ქოლგის სტილს, საიდანაც მასალა იმპორტირდა. 

 ისტორია 
ზუსტად არ არის ცნობილი, როდის გაჩნდა კოქტეილის ქოლგა. მისი გავრცელების ერთ-ერთი შესაძლო წყაროა დონ ბიჩი, ჰოლივუდში მდებარე კალიფორნიული რესტორნებისა და ბარების ქსელის „Don the Beachcomber”-ის მფლობელი. კოქტეილის ისტორიკოსის, დეილ დე გროფის თქმით, ბიჩმა ქოლგების გამოყენება 1932 წელს დაიწყო, მას შემდეგ რაც დიდი დრო დაუთმო მსოფლიოს სხვადასხვა წერტილიდან ჩამოტანილი ნივთების შეგროვებას (განსაკუთრებით სამხრეთის ოკეანის ქვეყნებიდან). ბიჩმა შეგროვებული ნივთები, მათ შორის კოქტეილის ქოლგები, მიჰყიდა ვიქტორ ბერგერონს, კალიფორნიული ბარების ქსელის, „Trader Vic's”-ის მფლობელს. ბერგერონის ვაჟის, ჯოს თქმით, ეს ქსელი ქაღალდის ქოლგებს იყენებდა, სანამ მათი წარმოება არ შეჩერდა მეორე მსოფლიო ომის დროს.

მწერალ რიკ კეროლის თქმით, ბარმენი ჰარი კ. ია  იყო პირველი, ვინც გამოიყენა ქაღალდის ქოლგა სასმელში 1959 წელს, 1950-იან წლებში ტიკის კულტურის პოპულარობიდან გამომდინარე. 

არსებობს კიდევ ერთი თეორია, რომ ბიჩი ჰავაიზე შეხვდა იას, მეორე მსოფლიო ომის შემდეგ, შვებულების დროს. სწორედ ჰავაიზე გაცვალეს ბიჩიმ და იამ კოქტეილის იდეები, რეცეპტები და დეკორაციები. მათ შორის ერთ-ერთი კოქტეილის ქოლგა იყო. მას შემდეგ, ორივე ბარმენმა დაიწყო ქოლგების გამოყენება ტროპიკულ სასმელებში.

 დანიშნულება 
მინი|კოქტეილები ქოლგებით
კოქტეილის ქოლგის ნამდვილი დანიშნულება უცნობია. ზოგიერთი ბარმენი ამბობს, რომ კოქტეილის ქოლგა მხოლოდ დეკორატიულია. სხვა ბარმენები ამტკიცებენ, რომ ქოლგის ჩრდილი ანელებს ყინულის დნობას, როდესაც სასმელი გარეთ, მზის ქვეშ დევს. თუმცა, ყინულის დნობისას გარეთ არსებული ტემპერატურა უფრო მნიშვნელოვანია, ვიდრე მზის პირდაპირი სხივები – კოქტეილის ქოლგის ჩრდილი ტემპერატურას ვერ შეაკავებს. არსებობს კიდევ ერთი მოსაზრება, რომ დეკორაცია ალკოჰოლის უფრო ნელა აორთქლებას უწყობს ხელს, თუმცა ქიმიკოსები უარყოფენ ამ აზრს და განმარტავენ, რომ ქოლგის არსებობა ამაზე გავლენას არ ახდენს. 

ძველად, კოქტეილის ქოლგები ქალთა მისაზიდად გამოიყენებოდა ისეთ ბარებში, რომლებსაც კაცები უფრო ხშირად სტუმრობდნენ, თუმცა ახლა ეს მოძველებული მეთოდია და მას ბარმენები აღარ იყენებენ.

 გამოყენება 
კოქტეილის ქოლგები შეგიძლიათ იხილოთ  კოქტეილის ლაუნჯებში, ბარებში, რესტორნებში და ა.შ. ის განსაკუთრებით პოპულარულია ისეთ ადგილებში, სადაც აქტუალურია "კუნძულის" თემატიკა (მაგ. ჰავაი)

ლიტერატურა


სქოლიო

რესურსები ინტერნეტში




კატეგორია:კოქტეილის დეკორაციები
კატეგორია:ქოლგები
კატეგორია:ტიკის კულტურა
კატეგორია:სასმლის დეკორაციები